艾摩廉講流利英文 般費撐夠料教英超
2024年04月10日 20:00
東網電視
更多新聞短片
傳艾摩廉同利物浦已達口頭協議。(Getty Images)
近日盛傳士砵亭教練魯賓艾摩廉同利物浦達成口頭協議,下季將會接班高普執教「紅軍」,據報呢位39歲少帥講到一口流利英文,效力曼聯嘅前士砵亭中場般奴費南迪斯,亦大讚呢位葡萄牙教頭有料,可以喺英超發光發熱。
利物浦斟沙比阿朗素失敗,據報已同艾摩廉就3年合約達成口頭協議,由於艾摩廉嘅球員同執教生涯幾乎都喺葡萄牙,唔少球迷擔心佢去英超會溝通不良,不過英國傳媒起底,指艾摩廉喺2019年去愛爾蘭考教練牌,同路爾斯加西亞等人一齊上堂,而且早練到一口流利英文,之前唔需要翻譯就接受英國傳媒訪問,溝通絕對冇問題。
對於艾摩廉可能做利物浦教練,曼聯隊長般奴費南迪斯亦讚不絕口:「我當然想佢留喺士砵亭,但如果佢選擇行下一步,佢絕對夠料喺英格蘭、法國或者西班牙取得成功,一切都要等球會之間嘅協商,同埋有冇人願意畀士砵亭要求嘅買斷費。」據報艾摩廉合約有1,700萬鎊買斷條款,如果利物浦決定啟動,艾摩廉會成為英超最高轉會費領隊。